open-index/open-wikipedia-markdown huggingface dataset:
Europinė juodagalvė kiauliukė

* *Motacilla rubicola* Linnaeus, 1766
* *Saxicola torquatus rubicola* (Linnaeus, 1766)
* *Pratincola rubicola* (Linnaeus)

**Europinė juodagalvė kiauliukė** (*Saxicola rubicola*) – žvirblinių paukščių (*Passeriformes*) būrio, musinukinių (*Muscicapidae*) šeimos paukščių rūšis.

## Taksonomija
2024 m. šaltiniais, BirdLife International šio taksono nepripažįsta kaip atskiros rūšies.

Anksčiau buvo priskiriamos strazdinių (*Turdidae*) šeimai, bet pastaruoju metu priskirtos musinukinių (*Muscicapidae*) šeimai, kaip ir jų artimos gentainės afrikinės juodagalvės (*Saxicola torquatus*), paprastosios (*Saxicola rubetra*) ir kitos kiauliukės.

## Porūšiai ir jų paplitimas
išskiriami du porūšiai:
* *S. r. hibernans* (Hartert, EJO, 1910); paplitę Airijoje, Didžiojoje Britanijoje, Prancūzijoje ir Portugalijoje.
* *S. r. rubicola* (Linnaeus, 1766); paplitę Vakarų, Vidurio ir Pietų Europoje, šiaurės vakarų Afrikoje bei Turkijoje iki Kaukazo.

## Morfologija
Kūno ilgis: 12-13 cm, svoris: 13-17 g.
Patino nugarinė pusė juoda, tik antuodegis ir apykaklė baltos spalvos. Gerklė juoda, pagurklis ir krūtinė ryškiai rudi, pilvas balsvas. Sparnuose plati balta juostelė. Patelės viršutinė kūno pusė pilkai rusva, tamsiai dėmėta; pilvinė rusva su ryškiai rudu raiščiu ant krūtinės.

## Paplitimas ir buveinės Lietuvoje
Lietuvoje pastebima labai retai. Arčiausias jų paplitimo arealas nuo Lietuvos yra pietų ir pietvakarių Lenkijoje bei Vakarų Ukrainoje.

## Šaltiniai

## Nuorodos
* xeno-canto.org / European Stonechat · ''Saxicola rubicola'' · (Linnaeus, 1766)
* bto.org / Stonechat ''Saxicola rubicola''
* birdid.no / Stonechat (Saxicola rubicola) | Comparing Stonechat (''Saxicola rubicola'') and Whinchat (''Saxicola rubetra'') (*europinės juodagalvės kiauliukės ir paprastosios kiauliukės palyginimas*)
* birdsoftheworld.org / European Stonechat ''Saxicola rubicola''
* ebird.org / European Stonechat ''Saxicola rubicola''
* naturespot.org.uk / Stonechat – ''Saxicola torquata''
* rspb.org.uk / Stonechat ''Saxicola rubicola''
* birdguides.com / European Stonechat (''Saxicola rubicola'') | European Stonechat (''Saxicola rubicola'') (*galerijos*)
* youtube.com / European stonechat (Saxicola rubicola) Roodborsttapuit (*čiulbantis patinėlis*)
* youtube.com / A European stonechat (saxicola rubicola) song and acrobatic sunbath (*Nyderlanduose čiulbantis patinėlis*)
* youtube.com / SINGING BIRDS – Bitxac comú – Tarabilla común – European Stonechat – (Saxicola rubicola) (*čiulbantis patinėlis*)
* youtube.com / European Stonechat (*patinėlis griežiančiu balsu*)
* youtube.com / European Stonechat (Saxicola rubicola ♂) (*europinės juodagalvės kiauliukės patinėlis*)

## Galerija

Saxicola rubicola 232 HdB Ouarsenis Algérie.jpg|Kiaušiniai
Saxicola rubicola juvenile.jpg|Jauniklis Anglijos Sario grafystės Tarslio (*Thursley*) kaime
Saxicola rubicola clochdar y cerrig.jpg|Patinėlis
Skydas (žvaigždynas)

**Skydas** (, *Sct*) – 84-as pagal dydį šiaurinio pusrutulio žvaigždynas. 1684 m. žvaigždyną taip pavadino lenkų astronomas Johannes Hevelius, šiuo būdu įamžindamas lenkų karaliaus ir Lietuvos didžiojo kunigaikščio Jono III Sobieskio pergalę prieš turkų armiją Vienos mūšyje. Iki sutrumpinant pavadinimą, žvaigždyno vardas buvo *Scutum Sobiescianum*.   Lietuvių astronomai panašiu stiliumi pavadino *[[Jautukas (žvaigždynas)|Taurus Poniatowski]]* žvaigždyną.

Žvaigždyne yra didžiausias žinomas mūsų galaktikos raudonųjų supermilžinių padrikasis spiečius, RSGC1. Spiečiuje aptinkamos 26 supermilžinės. Jo masė siekia 40 000 <math>M_\odot</math>,  tai masyviausias spiečius visame Paukščių Take.

Netoli yra kitas panašus, bet mažesnis spiečius, Stephenson 2 (10 supermilžinių, kitur rašoma, jog 25). Jam priklauso didžiausia žinoma (2020 m. duomenimis) žvaigždė, Stephenson 2-18. Būdama 2158 kartus didesnio skersmens už Saulę, ji net 440 000 kartų šviesesnė. Padėjus Saulės vietoje, *Stephenson 2-18* fotosfera siektų Saturno orbitą.

Kiti žinomesni žvaigždyno objektai yra Mesjė 11 ir Mesjė 26.

Plika akimi galima įžiūrėti tik keliolika žvaigždučių. Lietuvoje žvaigždynas geriausiai matomas liepos – rugpjūčio mėnesiais. 

## Šaltiniai
Geofizika

**Geofizika** (iš graikų γη (*ge*) „Žemė“ ir φύσις (*physis*) „gamta“) – mokslų, tiriančių žemės fizines savybes ir fizinius procesus, vykstančius žemės plutoje, hidrosferoje ir atmosferoje, kompleksas. Siejasi su fizine geografija, fizika, geologija, geochemija, geodezija ir naudojasi jų metodais.

## Šakos
* **[[Žemės fizika]]** tiria žemės (daugiausiai jos kietojo apvalkalo) fizinius procesus (žemės magnetizmą, gravimetriją, geotermiką, seismiką).
* **[[Hidrofizika]]** tiria fizinius procesus vykstančius hidrosferoje (vandenynuose, jūrose, sausumos vandenyse), vandens savybes visose trijose būsenose.
* **[[Atmosferos fizika]]** (ji taip pat yra ir meteorologijos šaka) tiria fizinius procesus vykstančius pačioje atmosferoje (taip pat ten, kur ribojasi su litosfera ir hidrosfera), ir atmosferos ryšius su kosminiais reiškiniais.
* **[[Geofizinė žvalgyba]]** fizikiniais metodais tiria žemės plutą praktinei žmonių veiklai prieinamoje zonoje.

## Vystymosi istorija
I. Niutonas 1687 m nustatė, kad žemė ties ašigaliais yra suplota ir žemės plutos tankis didėja, einant gilyn. XVIII a. Matematikai ir fizikai A. Klero, P. Laplasas (Prancūzija), K. Gausas (Vokietija), M. Lomonosovas (Rusija), L. Oileris sukūrė geofizinių teorijų apie žemės formą, jos sukimosi dėsnius, potvynius, atoslūgius, žemės magnetizmą. 1896 m A. Bekerelis, M. ir P. Kiuri (Prancūzija) atrado radioaktyvumo reiškinį, kuriuo remiantis, buvo paaiškinta geotermika. R. Asmanas (Vokietija) ir L. Teresanas de Boras (Prancūzija) 1902 m nustatė stratosferos buvimą. Geofizikos raidai didelę reikšmę turėjo seismologija. B. Golicynas (Rusija) 1902 m sukūrė elektrodinaminių seismografų žemės gelmių fizikai tirti. A. Mochorovičius (Jugoslavija) 1909 m nustatė išilginių seisminių bangų greičio šuolio sluoksnį tarp žemės plutos ir mantijos. 1919 m įkurta tarptautinė geodezijos ir geofizikos sajunga žemės ir ją supančios erdvės tyrimams organizuoti. 1925 m E. Apltonas (D. Britanija), tirdamas radio bangų atspindėjimą atmosferoje, nustatė jonosferos sluoksnį. XX a. 4 dešimtmetyje buvo nustatyta žemės gelmių struktūra. Tarptautinių geofizikos metų (1957-58 m) tyrimai davė daug naujų duomenų apie magnetines audras, poliarines pašvaistes. Geofizinių tyrimai (naudingųjų iškasenų paieškos metodų, orų ir hidrologinio režimo prognozių tobulinimas, globalinis geosferų tyrimas) glaudžiai siejasi su kosminės erdvės tyrimais. Meteorologiniuose palydovuose būna speciali aparatūra atmosferos sudėčiai, atmosferos radioaktyviam užterštumui, debesuotumui ir kitiems reiškiniams tirti.

## Lietuvoje
Gravimetrinius matavimus 1930 m pirmą kartą atliko K. Šleževičius. Lietuvos magnetinė nuotrauka prie Baltijos jūros buvo padaryta 1932 m (V. Brazdžiūnas). 1955-60 m magnetinių anomalijų interpretavimo srityje daug dirbo S. Blistrubas. 1961 m A. Ražinskas sudarė Lietuvos teritorijos gravitacinių anomalijų žemėlapius. Pirmieji seisminiai tyrimai (atspindinčių bangų metodu) nuosėdinių uolienų slūgsojimo gyliui nustatyti Lietuvoje buvo atlikti 1952 m Stoniškiuose, Šilutės raj.
Kvarcas

**Kvarcas** yra silicio dioksido mineralas. Tai antras labiausiai paplitęs mineralas Žemės plutoje. Pagal Moso skalę kvarco kietumas yra 7.

Kvarcas randamas įvairiose geologinėse aplinkose, daugiausia – viršutinėje Žemės plutoje. Nuo įvairių priemaišų kvarco spalva būna labai įvairi nuo tamsiai juodos iki bespalvės.

Lietuvoje yra žinomas Anykščių kvarcinio smėlio karjeras.

## Pagrindinės kvarco atmainos

* Agatas – juostuotas chalcedonas, neskaidrus; 
* Ametistas – violetinės spalvos skaidri kvarco atmaina;
* Ametrinas – ametistas su citrino zonomis arba atvirkščiai, spalva kristale staigiai keičiama iš violetinės į geltoną ir iš geltonos į violetinę;
* Chalcedonas – kriptokristalinė kvarco atmaina, tačiau pavadinimas naudojamas tik baltos ar šviesių spalvų mineralams, kitokios spalvos turi specifinius pavadinimus;
* Citrinas – geltona, oranžinė, žalsvai gelsva kvarco atmaina;
* Kalnų krištolas – skaidrus, bespalvis kvarcas;
* Morionas – juodas, tamsiai rudas neskaidrus kvarcas;
* Dūminis kvarcas – pilkas, skaidrus kvarcas;
* Oniksas – agatas su tiesiomis, vienodomis juostomis;
* Jaspis – neskaidrus chalcedonas su priemaišomis;
* Avantiurinas – pusiau skaidrus chalcedonas su smulkiomis tolygiai pasiskirsčiusiomis priemaišomis (dažniausiai žėrutis), kurios žvilga;
* Rožinis kvarcas – rausvas, pusiau skaidrus kvarcas;
Tantalas (reikšmės)

**Tantalas** gali reikšti:
* Chemijoje, tantalas – 5-os grupės, 6-o periodo elementas;
* Graikų mitologijoje, Tantalas – dievo Dzeuso sūnus, pusdievis.
Grakšteniai

**Grakšteniai**  – ūsuočių (*Cerambycidae*) vabalų genčių grupė. Vidutinio dydžio vabalai, kurių antsparniai vienspalviai arba su piešiniu iš skersinių raiščių arba dėmių. Suaugusių vabalų kūnas grakštus: nulaibėjęs kūno galas, ilgos kojos. Vabalai aptinkami ant įvairių žiedų, ypač salierinių ir erškėtinių augalų. Lervos vystosi ligotų ir džiūstančių medžių bei krūmų šakose.

Lietuvoje žinoma 10 rūšių:
**Leptura*
**Juodasis grakštenis (*Leptura aethiops*)
**Keturjuostis grakštenis (*Leptura quadrifasciata*). **Pav.**
**Gelsvaūsis grakštenis (*Leptura annularis*)
**Auksajuostis grakštenis (*Leptura aurulenta*)

**Macroleptura*
**Sengirinis grakštenis (*Macroleptura thoracica*)

**Lepturalia*
**Beržinis grakštenis (*Lepturalia nigripes*)

**Rutpela*
**Dėmėtasis grakštenis (*Rutpela maculata*)

**Stenurella*
**Dvijuostis grakštenis (*Stenurella bifasciata*)
**Juodasiūlis grakštenis (*Stenurella melanura*)
**Alksninis grakštenis (*Stenurella nigra*)

## Taip pat skaitykite
*Lietuvoje gyvenantys ūsuočiai
Moso skalė

**Moso skalė** naudojama įvairių mineralų kietumui nustatyti. Moso skalėje aukštesnę vertę turintis mineralas paliks žymę ant žemesnio mineralo paviršiaus. Skalė sukurta 1812 m. vokiečių minerologo Friedricho Moso.
Pagal šią skalę nustatomas kitų mineralų kietumas.

Moso skalė nėra proporcinga ir šiuo metu naudojama tik greitam mineralų atpažinimui.
Edvardso sindromas

**Edvardso sindromas** – įgimta chromosominė patologija su 18 chromosomos trisomija (papildoma chromosoma). Būdingos įvairios raidos anomalijos, protinis atsilikimas, kiti nenormalumai.

Trisomija atsiranda dėl sutrikusios vieno iš tėvų lytinių ląstelių mejozės; kartais pasitaiko mozaikinis (dalis ląstelių normalios, dalis – trisominių) arba translokacinis variantas.

## Klinika
* įgimtos širdies anomalijos (tarpskilvelinės pertvaros bei vožtuvų defektai);
* žemai išsidėsčiusios ausys, jos deformuotos („šėtono ausys“ – ilgos ir smailos);
* mažas smakras (*[[mikrognatija]]*), maža burna;
* lūpos - gomurio nesuaugimas („vilko gomurys“ ir „kiškio lūpa“);
* maži akių vokai (*[[mikroftalmija]]*);
* rankos pirštų anomalijos, specifinės delnų raukšlės, deformuotos pėdos;
* blogai išsivystę smegenys, plaučiai;
* protinis atsilikimas;
* žarnyno anomalijos (atrezijos, ataugos ir kt.);
* dvigubas inkstas;
* kriptorchizmas

## Diagnozė
Įtariant tiriamas kariotipas.

## Prognozė
Pusė miršta pirmąją savaitę, kiti dažniausiai iki 1 metų. Vienetai – iki 10 metų; jie esti labai psichiškai ir protiškai atsilikę, nevaikšto.

## Profilaktika
Nėštumo metu atliekama prenatalinė diagnostika.

## Nuorodos
* Chromosominės ligos
* Genetika
FreeBSD

**FreeBSD** – laisva daugiaplatformė BSD Unix šeimos operacinė sistema, sukurta 4.4BSD-Lite OS pagrindu. Ji palaiko ARM, x86, x86-64, PowerPC, SPARC64 ir RISC-V platformas.

## Istorija

FreeBSD ištakos siekia 1993 metus, kai ji buvo pradėta kurti naudojant operacinės sistemos 386BSD išeities kodus. Vėliau, po įvairių konfliktų dėl autorinių teisių, FreeBSD 2.0 1995 m. buvo išleista 4.4BSD-Lite OS pagrindu. Ši versija pasižymėjo tokiomis naujovėmis kaip lygiagrečių procesų ir virtualios atminties valdymo sistema, portų sistema ir kt. 

1998 m. buvo išleista trečioji FreeBSD OS versija, kurioje buvo įdiegtas naujas vykdomųjų failų formatas (ELF), nauja SCSI tvarkyklė, CD įrašymo įrenginių palaikymas ir daug saugumo bei vartotojo sąsajos pataisymų. Vėlesnėse versijose nuolat atsirasdavo pažangios tinklo paslaugų teikimo technologijos, nuolat taisomos saugumo klaidos.

## FreeBSD savybės
Naudojant FreeBSD OS galima realizuoti įvairius tinklo, saugumo ir suderinamumo sprendimus. FreeBSD dažniausiai naudojama interneto arba intraneto serverio darbui valdyti. Ji geba pateikti patikimas tinklo paslaugas esant didelei apkrovai, o efektyvus atminties valdymas ir daugiaprogramis apdorojimas leidžia sparčiai vykdyti daug lygiagrečių procesų. FreeBSD dera su pigia kompiuterine įranga ir tokiu būdu sudaro ekonomišką alternatyvą komercinėms UNIX operacinėms sistemoms. FreeBSD turi platų programinės įrangos pasirinkimą, jos įdiegimo procedūra yra palyginti lengviausia tarp kitų BSD šeimos OS.

## Portų sistema
FreeBSD naudoja unikalų metodą programinei įrangai įdiegti, pavadintą FreeBSD portų/paketų sistema. Ši sistema sudaryta iš katalogų hierarchijos, kuriuose yra patalpintos kiekvienai programai specialiai sukurtos bylos *Makefile*, o programinės įrangos diegimui naudoja *make* įrankį. Naudojant šį įrankį galima greitai ir patogiai įdiegti, pašalinti arba atnaujinti sistemos programinę įrangą. Portų sistemoje straipsnio rašymo metu yra daugiau negu 19000 įvairių programų ir jų skaičius nuolatos didėja. Kiekvienas portų programinės įrangos paketas turi savo prižiūrėtoją *(maintainer)*, kuris yra atsakingas už porto atnaujinimą, priežiūrą bei klaidų taisymą.

## Nuorodos
* FreeBSD.org
* FreeBSDwiki.net
Hidra (žvaigždynas)

**Hidra** (*Hydra*, *Hya*) – didžiausias iš 88 dangaus pusiaujo žvaigždynas. Lietuvoje matomas neaukštai virš horizonto balandžio mėnesį. Į dangų įkeltas paminint Heraklio žygdarbį, kai jis nugalėjo hidrą. Hidra – labai ilgas žvaigždynas, besiribojantis su 13 žvaigždynų.

Ryškiausia žvaigždė:
* Alfardas – α Hya.
Aetonas

**Aetonas** graikų mitologijoje – bado personifikacija. Romėniškas atitikmuo – deivė Famesa. Deivė Demetra Aetoną įdėjo į Erisichtono žarną, taip padarydama jį amžinai alkanu. Erisichtonas buvo nubaustas už tai, kad kirto medžius šventoje giraitėje.
Tantalas (mitologija)

**Tantalas** (gr. Τάνταλος) graikų mitologijoje – Dzeuso ir nimfos Plutos sūnus. Jis buvo pirmykščio pasaulio karalius. Tantalas asocijuojamas su Frygija arba Sipilo kalnu Lidijoje, abu Mažojoje Azijoje. Jis tapo vienu iš Tartaro, giliausios požemio karalystės vietos, skirtos nusidėjaliams, gyventoju.
 
Turėjo tris vaikus: Pelopą, Niobę ir Brotėją – visus nuo žmonos Dionės.

## Istorija
Tantalas visada buvo laukiamas prie Dzeuso stalo Olimpe. Iš ten jis pavogė nektaro ir ambrozijos, atnešė žmonėms ir atskleidė dievų paslaptis. Jis taip pat pasiūlė savo sūnų Pelopą kaip auką dievams. Pelopą supjaustė, išvirė ir pateikė dievams kaip vaišes.

Visi dievai pastebėjo jo apgaulę, taigi jie nepalietė vaišių; tiktai Demetra, sielodamasi dėl savo dukters Persefonės pagrobimo, nesuprato, kas buvo patiekta ir suvalgė berniuko petį. Lemtis, įsakyta Dzeuso, prikėlė berniuką gyvenimui (ji surinko visas kūno dalis ir išvirė jas šventame katile) vietoje jo peties panaudodama dramblio kaulą, padarytą Hefaisto ir padovanotą Demetrai.

Dabar „Tantalo kančios“ yra priežodis, reiškiantis pagundą ir pasitenkinimą. Tantalas turėjo stovėti vandens baseine, virš jo yra lengvai pasiekiamos medžio šakos, pilnos prisirpusių vaisių, kai tik jis siekia vaisiaus, šakos pakelia jo siekiamą valgį neleisdamos paimti. Kai tik jis pasilenkia atsigerti vandens, vanduo nuslūgsta, prieš jam išgeriant bent kiek.

## Šaltiniai
Driežas (žvaigždynas)

**Driežas** (*Lacerta*, *Lac*) – 68-as pagal dydį šiaurinio pusrutulio žvaigždynas. Žvaigždyne nėra ryškių žvaigždžių. Lietuvoje matomas ištisus metus. Žvaigždynui pavadinimą XVII a. davė J. Hevelijus. Iki tol šiam dangaus plotui buvo nesėkmingai bandyta priskirti pavadinimus **Skeptras** (*Spectre*) arba **Fredericho garbė**. 1936 m. užregistruota 2m,1 ryškio nova.
Gyvatnešis

**Gyvatnešis** (*Ophiuchus*, *Oph*) – 11-as pagal dydį dangaus pusiaujo juostos žvaigždynas Paukščių Take. Senovės Graikijoje siejamas su medicinos dievu Asklepijumi. Ant Gyvatnešio ir Šaulio žvaigždynų ribos yra galaktikos centras. Žvaigždyne šiuo metu yra Barnardo žvaigždė – žvaigždė, kurios regimasis judėjimas yra vienas didžiausių. 1604 m. žvaigždyne sužibo supernova, kurią stebėjo Kepleris. Gyvatnešio žvaigždyną Lietuvoje geriausiai stebėti vasarą. Žvaigždynas yra ekliptikoje.

Astrologijoje anksčiau Gyvatnešio ženklas priskirtas prie 12-os tradicinių Zodiako ženklų kaip tryliktasis.

Ryškiausios žvaigždės:
* Ras Alhagas – *alpha Oph*
* **Kelbalrajus** – *beta Oph*
* **Al Sabikas** – *eta Oph*

## Šaltiniai
Gyvatė (žvaigždynas)

**Gyvatė** (*Serpens*, *Ser*) – 23-as pagal dydį dangaus pusiaujo juostos žvaigždynas. Vienintelis žvaigždynas, sudarytas iš dviejų atskirų dalių – **Gyvatės Galvos** (*Serpens Caput*) ir **Gyvatės Uodegos** (*Serpens Cauda*). Lietuvos danguje žvaigždynas matomas pavasario - vasaros mėnesiais.

Ryškiausia žvaigždė:
* **Unukas** – α Ser 2m,63
Kiti objektai:
* Kamuolinis spiečius M 5;
* Difuzinis ūkas *Erelis* M 16.
Gervė (žvaigždynas)

**Gervė** (*Grus*, *Gru*) – 45-as pagal dydį pietinio pusrutulio žvaigždynas, nematomas Lietuvoje. 1603 m. žvaigždynas buvo išskirtas J. Bajerio kaip atskira Pietų Žuvies žvaigždyno dalis.

Ryškiausia žvaigždė:
* **Alnairas** α Gru 1m,74
Bučinys

:: *Apie 1896 m. filmą žr. [[Bučinys (1896 filmas)]]*.

**Bučinys** – prisilietimas lūpomis prie ko nors, siekiant parodyti palankumą, pagarbą, pasisveikinimą ar atsisveikinimą, simpatiją, meilę ir pan. Atitinkamai, bučiniai būna įvairūs: draugystės, susitaikymo, džiaugsmo, giminiški, meilūs, erotiški ir kt. Tai yra visuomenėje išmokstamas elgesys.

Dažniausiai yra bučiuojami žmonės (lūpos, rankos, kojos, kakta, pečiai ir kt.), tačiau taip pat ir negyvi daiktai – kryžius, altorius, knyga, ikonos, amuletai, nuotraukos, laiškai, kortos, kulto objektai, fetišai ir kt. Bučiuojama vieta iš dalies yra susijusi su jausmu, kurį bučiuojantis asmuo nori parodyti: bučiuojamos rankos reiškia pagarbą, kojos – paklusnumą, kakta – rūpestį, žandai – geranoriškumą ir svetingumą, lūpos – meilę ir prisirišimą. Bučiuojami daiktai dažniausiai reiškia pagarbą jiems, jų brangumą.

Tarptautinė bučinių diena yra liepos 6-oji. Kartais bučiniais gali būti perduodamos ligos.

## Istorija

Jau nuo senovės bučinys turi seksualinę prasmę – jis yra realus ir simboliškas meilės ar įsimylėjimo ženklas. Dar ir šiandien sutuokimo ceremonijoje iškilmingai leidžiama jaunavedžiams pasibučiuoti. Tačiau nors ir daugelyje, bet ne visose kultūrose bučinys yra įprastas dalykas, pvz., senovės Japonijoje nebuvo net žodžio bučiniui nusakyti, o pas eskimus ir lapius (samius) labiau priimta pasisveikinti pasitrinant vienas kito nosį.

## Erotiniai bučiniai

Ypatingas vaidmuo bučiniui tenka tarp įsimylėjusių, vienas kitą mylinčių žmonių – jis turi erotinę, seksualinę prasmę. Tai yra tam tikra intymumo ir lytinio aktyvumo forma. Dviejų anksčiau nepažįstamų žmonių santykiuose pirmasis bučinys yra ypatingas įvykis, turintis didžiulį erotinį poveikį ir suteikiantis porai bendrumo jausmą. Ypač jaudinantis yra prancūziškasis bučinys, kurio metu aktyviai dalyvauja ne tik lūpos, bet ir liežuviai. Ilgalaikiuose poros santykiuose švelnus bučinys reiškia palankumą, supratimą ar tiesiog gerą nuotaiką, o pereinantis į aistringą prancūziškąjį bučinį reiškia pasiruošimą lytiniams santykiams – seksui. Gana dažnai besimylintys bučiuojasi net ir sueities metu. Apskritai, lytinių santykių metu labai dažnai yra bučiuojama ir laižoma ne tik burna, bet ir visas mylimojo kūnas, ypač – erogeninės zonos: akys, ausų lezgeliai, krūtinė (ypač krūtų speneliai), lytiniai organai.

Manoma, kad dviejų žmonių bučinys į lūpas yra ypatingo intymumo išraiška, rodanti netgi didesnį dvasinį artumą nei sueitis: pavyzdžiui, prostitutės paprastai nebučiuoja klientų į lūpas, nors atlieka daugybę kitų erotinių paslaugų; pašlijus santykiams šeimoje, sutuoktiniai pirmiau atsisako intymių bučinių, o tik esant didesnėms problemoms ar nesutarimams atsisako ir sueities.

Erotinių bučinių technika ir būdai yra labai gausūs ir įvairūs. Pastebėta, kad besibučiuojančios poros dvigubai dažniau palenkia galvas į dešinę negu į kairę pusę (dėl patogumo, kad nesusidurtų nosys, abudu partneriai erotinio bučinio metu šiek tiek palenkia galvas į tą pačią pusę nuo savęs).

## Šaltiniai
Tinklelis

**Tinklelis** (*Reticulum*, *Ret*) – 84-as iš 88-ių pagal dydį pietinio pusrutulio žvaigždynas. Lietuvoje nematomas. 1763 m. žvaigždynui pavadinimą suteikė Nicolas Louis de Lacaille, kartu su kitais mokslinių prietaisų pavadinimais. Žvaigždyne nėra itin ryškių žvaigždžių.
Siurblys (žvaigždynas)

**Siurblys** (*Antlia*, *Ant*) – 62-as pagal dydį pietinio pusrutulio blyškus žvaigždynas, beveik nematomas Lietuvoje. 1763 m. žvaigždynui pavadinimą suteikė Nicolas Louis de Lacaille.

Ryškiausia žvaigždė, maždaug 320 šviesmečių nuo Saulės nutolusi oranžinė milžinė (Alpha&nbsp;Antliae) kitokio vardo neturi . Ši K tipo žvaigždė yra 2,2 karto masyvesnė už Saulę bet net 53 kartus didesnio skersmens. Tai kintamoji žvaigždė kurios regimasis ryškis svyruoja tarp 4,22 ir 4,29.

Nors iš esmės matomos, Siurblio žvaigždės senovės graikams buvo pernelyg blyškios kad būtų priskirtos kokiam žvaigždynui. Siurblio užimama dangaus dalis praeityje priklausė dabar dalimis suskirstytam Argonautų laivui.

## Šaltiniai
Skaptukas (žvaigždynas)

**Skaptukas** (*Caelum*, *Cae*) – 81-as iš 88-ių pagal dydį pietinio pusrutulio blyškus žvaigždynas, praktiškai nematomas Lietuvoje. 1763 m. žvaigždynui pavadinimą suteikė Nicolas Louis de Lacaille, skulptoriaus įrankio garbei.
Mikroskopas (žvaigždynas)

**Mikroskopas** (*Microscopium*, *Mic*) – 66-as iš 88-ių pagal dydį pietinio pusrutulio žvaigždynas. Lietuvoje praktiškai nematomas. Blyškus, šviesiausia žvaigždė – ketvirtojo ryškio. 1763 m. žvaigždynui pavadinimą suteikė Nicolas Louis de Lacaille.

Žvaigždynas pavadintas prietaiso mikroskopo pavadinimu.
Matuoklė (žvaigždynas)

**Matuoklė** (*Norma*, *Nor*) – 74-as iš 88-ių pagal dydį pietinio pusrutulio žvaigždynas. Lietuvoje nematomas. Blyškus: ryškiausia žvaigždė tik ketvirto ryškio. 1763 m. žvaigždynui pavadinimą suteikė Nicolas Louis de Lacaille, nors pirminis siūlomas žvaigždyno pavadinimas buvo *Norma et Regula* (**Matuoklė ir liniuotė**).
Oktantas

**Oktantas** (*Octans*, *Oct*) – 50-as iš 88-ių pagal dydį pietinio pusrutulio žvaigždynas. Šiame žvaigždyne yra pietinis dangaus polius (arti *sigma Oct*). Lietuvoje nematomas. Blyškus. 1763 m. žvaigždynui pavadinimą suteikė Nicolas Louis de Lacaille.
Laikrodis (žvaigždynas)

**Laikrodis** (*Horologium*, *Hor*) – 58-as iš 88-ių pagal dydį pietinio pusrutulio žvaigždynas. Lietuvoje nematomas. Blyškus, šviesiausia žvaigždė – trečiojo ryškio. 1763 m. žvaigždynui pavadinimą suteikė Nicolas Louis de Lacaille, kartu su kitais mokslinių prietaisų pavadinimais, pagerbiant Kristiano Heigenso išradimą.
Stalkalnis (žvaigždynas)

**Stalkalnis** (*Mensa*, *Men*) – 75-as iš 88-ių pagal dydį pietinio pusrutulio žvaigždynas, arti pietinio dangaus poliaus. Lietuvoje nematomas. Blyškus. 1763 m. žvaigždynui pavadinimą suteikė Nicolas Louis de Lacaille.
Spermograma

**Spermograma** (sperma +  – įrašas) – tai išsami vyro sėklos analizė (jos fizinių ir citologinių savybių, cheminės sudėties ir kt.), suteikianti galimybę nustatyti vyro gebėjimą apvaisinti. Svarbiausios dominančios sėklos savybės: jos kiekis, spermatozoidų skaičius, jų forma ir judrumas.

## Charakteristikos
Spermogramos charakteristikoje paprastai būna šie rodikliai (skliausteliuose nurodomos normos ribos):
* ejakuliato kiekis (2–5 ml);
* spalva (panašaus į pieną baltumo);
* kvapas (kaštoninis);
* pH (silpnai šarminis: 7,2–7,4);
* suskystėjimo trukmė (20–30 min.);
* tąsumas ir klampumas (0–5 mm);
* spermatozoidų kiekis 1 mililitre spermos (60–120 mln.);
* spermatozoidų kiekis visame ejakuliate (120–600 mln.);
* spermatozoidų judrumas:
** aktyvūs (60–70 proc.),
** pasyvūs (20–25 proc.);
** nejudrūs (10–15 proc.);
* spermatozoidų gyvybingumas:
** gyvi (70–80 proc.),
** negyvi (iki 20 proc.),
** patologiški (iki 20 proc.);
* leukocitai (iki 10 stebėjimo laukelyje), eritrocitai (nėra), lecitino granulės (daug);
* gleivės (nėra);
* mikroflora (nėra);
* spermagliutinacija arba spermatozoidų sulipimas (nėra).
Papildomuose mėginiuose taip pat gali būti nustatomas spermos atsparumas, metabolinis aktyvumas, spermatozoidų ištvermingumas ir greitis (3 mm per minutę).

Pastebėtina, kad nukrypimai nuo normos nebūtinai reiškia kažkokį susirgimą – tai gali būti laikini pokyčiai dėl išorės veiksnių. Be to, spermograma galima įvertinti ne tik vyro nevaisingumą, bet ir kitus sveikatos sutrikimus. Spermogramos vertinimas turi būti kompleksiškas, visuminis.

## Reikalavimai
Prieš darant spermogramą, vyras turi laikytis kai kurių reikalavimų: per pastarąsias 4–5 dienas iki tyrimo neturėti lytinių santykių ar masturbacijos, per šį laikotarpį turi nebūti įvykusios poliucijos. Susilaikymo metu negalima vartoti alkoholio (net alaus), vaistinių preparatų, nesimaudyti pirtyje ar vonioje (patartina praustis po dušu). Laboratorijoje sėklą geriau paimti masturbuojantis arba nutrauktosios sueities būdu, bet netinka sperma iš prezervatyvo, kadangi dėl sąlyčio su prezervatyvo guma ar kitomis medžiagomis, iš kurių jis pagamintas, spermatozoidai praranda savo judrumą. Saugant spermą reikia vengti ją pernelyg peršaldyti, taip pat saugoti nuo Saulės spindulių. Taip pat labai svarbu, kad visa ejakuliacijos metu ištekėjusi sperma patektų į mėgintuvėlį: nors kurios porcijos (ypač pirmosios) nepatekimas į mėgintuvėlį gali žymiai iškreipti tyrimo rezultatus. Laikytis reikalavimų ypač svarbu darant vyresnio amžiaus ar spermatogenezės problemų turintiems vyrams.
Mažieji Grįžulo Ratai

**Mažieji Grįžulo Ratai** (*Ursa Minor*, *UMi*) – 56-as iš 88-ių pagal dydį Šiaurinio pusrutulio žvaigždynas. Plotas – 256 kv. laipsniai. Lotyniškas pavadinimas reiškia *Mažasis Lokys*. Šiame žvaigždyne yra Šiaurinis dangaus polius (šalia Šiaurinės, rečiau vadinamos *Poliarinės* žvaigždės). Lietuvoje žvaigždynas matomas ištisus metus.

Žvaigždyne yra karščiausia žinoma (2021 m.) baltoji nykštukė (H1504+65), kurios paviršiaus temperatūra siekia 200 000°K. Jos atmosfera susideda iš anglies ir deguonies su nemažai neono ir magnio. Tos žvaigždės egzistavimas vadinamas „visiškai nepaaiškinamu“. Žvaigždyne taip pat yra meteorų srauto kvadrantas (Ursidai), daugiausia krentantys gruodžio 18-25 dienomis.

## Istorija ir mitai
Senovės Graikijoje septynios žvaigždyno žvaigždės buvo siejamos su hesperidėmis, Atlanto dukterimis. Vėliau – su mitu apie Kalistą, Mažuoju Lokiu buvo paverstas Kalistos sūnus Arkas (žr. Didieji Grįžulo Ratai).

## Ryškiausios žvaigždės
* Šiaurinė – *alpha UMi*,
* **Kochabas** – *beta UMi*,
* **Ferkadas** – *gamma UMi*.

## Išnašos
Hidrogeologija

**Hidrogeologija** (gr. *hydōr* – vanduo + *gē* – žemė + *logos* – mokslas) – geologijos skyrius, tiriantis požeminio vandens kilmę, susidarymo, paplitimo ir filtracijos dėsningumus bei panaudojimo ūkyje galimybes.

Kaip savarankiška mokslo šaka susiformavo XIX a. antroje pusėje.
Pagrindinės mokslo šakos:
* hidrogeodinamika, nagrinėjanti požeminio vandens tekėjimo dėsningumus,
* hidrogeochemija, nagrinėjanti požeminio vandens cheminės sudėties kitimo dėsningumus,
* hidrotermija, nagrinėjanti požeminio vandens termines savybes ir terminės sklaidos dėsningumus,
* paleohidrogeologija, nagrinėja požeminio vandens susidarymo ir evoliucijos dėsningumus
* regioninė hidrogeologija, nagrinėja atskirų Žemės regionų požeminio vandens susidarymo, tėkmės sąlygas,
* ekohidrogeologija.

Šis mokslas naudojasi geologijos, gruntotyros, meteorologijos, hidraulikos, chemijos, fizikos ir matematikos mokslų pasiekimais.

Požeminis vanduo grunte gali būti šių tipų:
* vanduo garų pavidale,
* susietas vanduo:
** stipriai susietas (higroskopinis),
** silpnai susietas,
* kapiliarinis vanduo,
* nesusietas (gravitacinis) vanduo,
* kieto būvio vanduo,
* kristalinis, chemiškai susietas vanduo.

## Pagrindinės hidrogeologijos sąvokos

* Vandeningas sluoksnis
* Vandenspara
* Filtracijos koeficientas
* Poringumas
* Vandengraža
* Gruntinis vanduo
* Hidrogeologinis langas
Artemidė

**Artemidė** (gr. Ἄρτεμις) graikų mitologijoje – medžioklės deivė, Dzeuso ir Leto dukra, Apolono sesuo. Artemidės atitikmuo romėnų mitologijoje – deivė Diana, etruskų mitologijoje – deivė Artumė. 
 
## Kultas
* Artemidė buvo skaistaus mėnulio, medžioklės, laukinių gyvūnų, gydymo, laukinės gamtos, skaistumo ir vaisingumo (vaikų gimimo), deivė, kadangi ji padėjo savo motinai pagimdyti Apoloną. Kaip vaisingumo ir vaikų gimimo deivė ji buvo garbinama daugiausia miestuose. Ankstyvame vystymosi laikotarpyje Artemidė buvo indentifikuojama vienodai su Hekate, priešolimpine laukine deive. Vėliau tapo labiau panaši į Seleną, mėnulio deivę, o Apolonas imtas sieti su Heliju, saulės dievu. 
* Artemidė asimiliavo deivę Kariatiją (Caryatis).
* Jos dvasininkės titulas buvo Melisa.
* Artemidės kultas nebuvo labai paplitęs Graikijoje, bet už tai Mažojoje Azijoje ji buvo viršiausia dievybė. Miestas Efesas Azijoje yra geriausiai žinomas kaip kulto centras.
* Artemidės garbei buvo rengiami festivaliai: Brauronija Brauronijos mieste ir Ortija Spartoje. 
* Mergaitės, sulaukusios lytinės brandos, buvo inicijuojamos į Artemidės kultą. Prieš susituokiant jų buvo parašoma sudėti visus skaistumo atributus (žaislus, lėles, plaukų kuokštelį) ant Artemidės altoriaus.

## Gimimas

Kai Hera sužinojo, kad Leto yra nėščia ir Dzeusas, Heros vyras, yra vaiko tėvas, uždraudė Leto gimdyti vaiką žemyne ar bet kurioje saloje. Leto susirado plaukiojančią Delo salą, kuri nebuvo nei žemynas, nei tikra sala, ir ten pagimdė. Sala buvo apsupta gulbių. Už dėkingumą Delo sala buvo apsaugota keturiais piloriais. Vėliau sala tapo šventa Apolonui. Pagal kitą versiją, Hera pagrobė Eileitiją, vaikų gimimo ir gimdyvių deivę, neleisdama taip Leto pagimdyti. Kiti dievai privertė Herą paleisti ją. Vienaip ar kitaip Artemidė gimė pirmoji, ir padėjo gimti Apolonui. Kita versija sako, kad Artemidė gimė prieš Apoloną viena diena anksčiau, Ortygijos saloje ir padėjusi Leto perkirsti jūrą keliaujant į Delo salą, kitą dieną gimė Apolonas.

## Vaikystė
Būdama trejų metų Artėmidė paprašė Dzeuso, savo tėvo, sėdėdama jam ant kelio, įvykdyti keletą norų. Ji paprašė padaryti taip, kad ji liktų amžinai skaisti, jos karo vežimą temptų nulėpausiai šunys, ir nimfos taptų jos medžioklių bendražygėmis. Tėvas įvykdė visus jos norus. Visi deivės bendražygiai liko skaistūs, ir ji labai atidžiai saugojo savo ir jų skaistumą.

## Mitai
* Niobė
* Orionas 
* Aktaeonas
* Kalista
* Agamemnonas
Raidos genetika

**Raidos genetika** yra embriologijos ir genetikos mokslų šaka, tirianti organizmo raidą ir jos dėsningumus molekuliniame lygyje.

Molekuliniame lygyje vystymasis apima kelis skirtingus procesus, kurie yra susiję grįžtamais ryšiais ir gali veikti atskirai arba kartu skirtingose embriono vietose:
* ląstelių proliferacija ir migracija (kiekio didėjimas);
* augimas (dydžio kitimas) ir apoptozė (programuota žūtis);
* diferenciacija (struktūrinė ir funkcinė specializacija);
* struktūros (angl. „pattern“) formavimasis.

Šie pagrindiniai procesai yra kontroliuojami genų, kurie lemia *kur, kada* ir *kiek* bus sintetinami specifiniai baltymai embrione; t. y. lemia kaip skirtingos ląstelės elgsis.

Visos vieno organizmo ląstelės turi identišką DNR, t. y. tuos pačius genus. Todėl yra būtina skirtinga (diferencinė) genų ekspresija – ląstelės ekspresuoja skirtingus genų rinkinius.
Genų ekspresija gali būti kontroliuojama transkripcijos faktorių (TF), todėl vystymasis priklauso nuo to, kokie TF bus aktyvūs atskiroje ląstelėje. Savo ruožtu TF aktyvumas priklauso nuo ląstelių tarpusavio sąveikos (signalų).

Ankstyvojo stuburinių vystymo metu pagrindinis ląstelių likimo determinantas yra jų pozicija kitų ląstelių atžvilgiu, t. y. ląstelę veikia signalai iš gretimų ląstelių (indukcija). Pvz., chorda indukuoja nervinio vamzdelio formavimasi iš ektodermos dalies. Pradžioje procesas grįžtamas, vėliau negrįžtamas – ląstelė tampa determinuota – aktyvuojami molekuliniai procesai, kurie neišvengiamai lems jos diferenciaciją. Taip gali būti dėl:
* negrįžtamai aktyvuojami TF genai;
* epigenetinės chromatino modifikacijos;
* sumažėja ląstelių konkurencija indukcijai.

Vėliau ląstelių likimas gali būti lemiamas ir jų kilmės (somatinės kamieninės ląstelės - blastai).

## Bazinis kūno modelis
Diferenciacija lemia ląstelių specializaciją, tačiau ne organizaciją. Kiekvienos rūšies atstovai turi panašų **bazinį kūno modelį** (planą), t. y. panašią organizaciją.
Pvz, *H. sapiens* išorinis kūno modelis yra bilateraliai simetriškas kraniokaudalinės ašies atžvilgiu ir asimetriškas dorsoventralinės ašies atžvilgiu. Kai kurie vidaus organai lokalizuoti asimetriškai, kas lemia dešinės - kairės ašį.
Visi organai ir audiniai formuojasi šių ašių sudaromoje trimatėje erdvėje laiko atžvilgiu; toks struktūrinis modelis atsiranda labai anksti. Vėliau, tokia pati struktūra atsikartoja atskirame organe (pvz, rankos pirštai), audinyje, ląstelėje.
Homeozinis genas

**Homeoziniai genai** kontroliuoja pozicinį ląstelės identitetą – apsprendžia regioną ar poziciją embrione. Jie sukoncentruoja kitus genus, lemiančius organų, esančių tam tikrame segmente, raidą (veikia kaip selektoriai). Šie genai koduoja transkripcijos veiksnius (TV), reguliuojančius kitų genų aktyvumą (trans - veikiantys reguliaciniai elementai). Mutacijos homeoziniuose genuose lemia homeozę – vienos struktūros transformaciją į kitą.

## Pagrindiniai kontrolės genai
Homeoziniai genai yra **pagrindiniai kontrolės genai (PKG)** (angl. *master control genes*); jie pradeda grandininę reakciją aktyvuodami arba išjungdami kitus genus, kurių produktai reguliuoja kitus genus ir t. t. PKG yra pirmas genas, aktyvuotas hierarchijoje ir koduojantis pirmąjį TV šioje hierarchijoje. PKG produktas aktyvuoja kitų genų rinkinį, kuris koduoja kitų TV rinkinį ir taip paleidžiama genų ekspresijos kaskada bei formuojamas informacinis tinklas – inicijuojama diferenciacija. Taigi vienas (!) PKG genas gali lemti tokius sudėtingus procesus kaip akies ar galūnių formavimąsi arba homeotinę transformaciją. PKG gali būti aktyvuojami dviem būdais:
* indukcija (signalai iš gretimų ląstelių nurodo kurį PKG reikia aktyvuoti);
* autonominė reguliacija – ląstelė paveldėjo „determinantą“ (iRNR molekulės koduojančios TV (tokį pat kaip ir PKG) arba baltymas (TV). Tokie „determinantai“ vėliau po lygiai perduodami dukterinėms ląstelėms.

## Šeimos
* Homeobox šeima:
** HOX genai;
** PAX (angl. Paired-box) genai;
** SOX genai;
** POU genai;
** T-BOX genai;
** MSX genai
Mergelė

**Mergelė** (*Virgo*, *Vir*) – 2-as pagal dydį šiaurės pusrutulio žvaigždynas. Lietuvoje geriausiai matomas pavasarį. Mergelės žvaigždynas tapatinamas su graikų deive Astraja. Mergelėje dabar yra rudens lygiadienio taškas. Šiaurinėje dalyje, netoli Almuredino yra didelė galaktikų sankaupa. Mergelės žvaigždyne yra artimiausias iki šiol rastas kvazaras 3C273.

Kartais minimas senovinis lietuviškas pavadinimas **Valgio nešėja**.

### Ryškiausios žvaigždės
* Spika – α Vir 02m,85 (yra daugiau pavadinimų)

### Kiti objektai
* M104 – Sombrero galaktika
* M87 – („šaudanti“ galaktika) – galingus rentgeno spindulių pliūpsnius į erdvę metanti elipsinė galaktika.
* Elipsinės galaktikos M60, M84.

## Zodiako ženklas

6-asis Zodiako ženklas.
## Šaltiniai
Vežėjas (žvaigždynas)

**Vežėjas** (*Auriga*, *Aur*) – ryškus, 21-as pagal dydį šiaurės pusrutulio žvaigždynas greta Paukščių Tako. Lietuvoje didesnė šio žvaigždyno dalis niekada nenusileidžia ir gali būti stebima ištisus metus, išskyrus vasarą; geriausiai matomas žiemą.

## Mitai
Žvaigždyno pavadinimas susijęs su graikų mitu apie ugnies dievą Hefaistą. Dzeusas įkurdino žvaigždyną už žėrintį vežimą, kurį Hefaistas nukaldino Helijui. Žvaigždėlapiuose Vežėjas vaizduojamas kaip ožkų piemuo. Tai susiję su kitu mitu. Senoviniuose graikų mituose ryškiausia žvaigždyno žvaigždė Kapela – tai ožka Amaltėja, išauginusi patį Dzeusą. Būrelis žvaigždžių aplink Kapelą vadinamos „ožiukais“.

## Ryškiausios žvaigždės
* **[[Kapela (žvaigždė)|Kapela]]** – α Aur, ryškis 0m,05 (6 pagal ryškį dangaus žvaigždė). Senoviniai lietuviški pavadinimai – **Tikutis** arba **Perkūno Ožka**.
* Menkalinanas – β Aur, ryškis 1m,90

### Kiti objektai
* Padrikieji spiečiai M36, M37, M38.
Pataisa (programinė įranga)

**Pataisa** (, žarg. *pačas*), nedidelis atnaujinimas, smulkus programinio produkto patobulinimas, dažniausiai veikimo sutrikimo pataisa. Pavadinimas kilo greičiausiai iš Larry Wall parašytos UNIX pagalbinės programėlės () **patch**.

Pataisa neretai glaustai nusako pakeitimus tiesiogiai išeitiniame programos kode. Tokie dokumentai (kartais vadinami skirtuminėmis bylomis) labai svarbūs kuomet vieną programą rašo daugelis tik Internetu susijusių programuotojų (dažnai pasitaiko kuriant atvirą kodą). Tuomet programuotojas siūlomą pataisą paprastai siunčia visiems bendraautoriams, kurie neretai aptinka klaidų ar šiaip iškelia pasiūlymų. Tokios pataisos kai kada pritaikomos ne konkrečiai vienai, o visai giminingai (iš vieno kamieno atsiradusiai) programų grupei atnaujinti. Pataisoje aprašyti kodo pakeitimai atliekami automatiškai.

Šis žodis reiškia smulkius pataisymus, dideli programų pakeitimai vadinami „paslaugų paketais“ ( arba kaip „programų atnaujinimais“ (). Pavyzdžiui, Microsoft Windows naudoja „service pack“ terminologiją.

## Taip pat skaitykite
hakas ()
Žuvys (žvaigždynas)

**Žuvys** (*Pisces*, *Psc*) – 14-as pagal dydį abipus dangaus pusiaujo esantis žvaigždynas. Tai neryškus žvaigždynas, Lietuvoje matomas neaukštai virš horizonto vėlyvos vasaros mėnesiais. Šiuo metu žuvų žvaigždyne yra pavasario lygiadienio taškas.

## Ryškiausios žvaigždės
* **Alriša** – α Psc, (daugianarė 3m,88 + 4m,33)

## Kiti objektai
* Pavasario lygiadienio taškas
* Spiralinė galaktika M 74

## Mitai
Žvaigždė **Alriša** arabų kalboje reiškia „virvutę“. Tai galbūt susiję su mitu, apie Afroditę su Adoniu, pasivertusiais žuvimis, sujungotomis virvute.

## Zodiako ženklas

12-asis Zodiako žvaigždynas.

## Šaltiniai
Pietų Žuvis

**Pietų Žuvis** (*Piscis Austrinus*, *PsA*) – 60-as iš 88 pagal dydį pietų pusrutulio žvaigždynas, vienas iš 48-ių Ptolemėjaus aprašytų žvaigždynų. Lietuvoje nematomas.

Ryškiausios žvaigždės:
* **[[Fomalhautas]]** – α PsA, ryškis 1m,19 (17-a pagal ryškį dangaus žvaigždė).
*
Pietų Hidra

**Pietų Hidra** (*Hydrus*, *Hyi*) – 61-as iš 88 pagal dydį pietų pusrutulio žvaigždynas. Lietuvoje nematomas. Žvaigždyną į žvaigždėlapius įtraukė Johann Bayer 1603 m. veikale *Uranometria*.

Ryškiausios žvaigždės pavadinimų neturi.
Aukso Žuvis

**Aukso Žuvis** (*Dorado*, *Dor*) – 72-as iš 88 pagal dydį blyškus pietų pusrutulio žvaigždynas. Lietuvoje nematomas. Žvaigždyną į žvaigždėlapius įtraukė Johann Bayer 1603 veikale *Uranometria*. Ant šio žvaigždyno ir Stalkalnio žvaigždyno ribos yra Didysis Magelano Debesis.

Ryškiausios žvaigždės pavadinimų neturi.
Danties emalis

**Danties emalis** (iš ,  'emalis', iš sen. 'lydyti'; anksčiau ) – stuburinių gyvūnų išorinis danties sluoksnis, esantis danties vainiko dalyje, ant dentino. Tai daugiausiai mineralinių medžiagų turinti danties dalis bei tvirčiausia kūno dalis.

Emalis yra vienas iš trijų žmogaus danties kietųjų audinių (kiti du – dentinas ir cementas). Emalis kartu su dentinu apgaubia vainikinę danties pulpą - nervų, kraujagyslių ir ląstelių darinį.

Apie 96 % emalio sudėties yra mineralinės medžiagos, likusi dalis 4% yra organinės medžiagos. 

Natūrali danties emalio spalva svyruoja nuo šviesiai gelsvos iki pilkšvai baltos. Su amžiumi į emalio sluoksnį gali įsiterpti pigmentai iš maisto ir gėrimų, todėl pakinta danties spalva. 

Emalio sluoksnis danties vainike išsidėstęs netolygiai. Storiausias jo sluoksnis apie 2,5 mm yra šoninių dantų kauburiuose ir priekinių dantų kandamuosiuose kraštuose, t. y. tos vietos, su kuriomis kandama ir kramtoma. Emalio sluoksnis plonesnis kitose vainiko srityse, o ties danties kakleliu emalis pasibaigia jungtimi su cementu, kuris kartu su dentinu gaubia šakninę pulpos dalį.

Senstant danties emalis dyla, jo storis mažėja. Dilimo priežastys būna įprastinės dėl maisto kramtymo bei patologinės dėl bruksizmo ar stiprių rūgščių erozijos ir kitų priežasčių. Nudilę dantys gali būti jautrūs terminiams dirgikliams (karščiui, šalčiui). Jautrumas atsiranda, nes atsidengia dentinas, kuriame yra odontoblastų (tam tikrų ląstelių) ataugėlių, šios reaguoja į pasikeitusias sąlygas.

Esant prastai burnos higienai ant danties paviršiaus (emalio sluoksnio) gali kauptis apnašos. Apnašose veisiasi įvairios bakterijos, kurios ilgainiui pradeda išskirti įvairius šalutinius produktus, tarp jų ir rūgštis. Šios rūgštys skatiną emalio kristalų tirpimą, kuris ilgainiui kliniškai pasireiškia kaip dantų kariesas.   

## Nuorodos
Indėnas (žvaigždynas)

**Indėnas** (*Indus*, *Ind*) – 49-as iš 88 pagal dydį pietų pusrutulio žvaigždynas. Lietuvoje nematomas. Žvaigždyną į žvaigždėlapius įtraukė Johann Bayer 1603 veikale *Uranometria*.

Ryškiausios žvaigždės:
* **Persas** (arba **Al Nair**) – α Ind (3m,11)
Skraidanti Žuvis

**Skraidanti Žuvis** (*Volans*, *Vol*) – 76-as iš 88 pagal dydį pietų pusrutulio žvaigždynas. Lietuvoje nematomas. Ryškių žvaigždžių nėra. Žvaigždyną į žvaigždėlapius įtraukė Johann Bayer 1603 m. veikale *Uranometria*.
Intel

**Intel Corporation** (NASDAQ: INTC) – kompiuterių inžinerijos įmonė gaminanti didelį pasirinkimą kompiuterių kontrolerių ir mikroschemų (nuo eterneto kontrolerių iki vaizdo procesorių), atskiros techninės įrangos ir programinės įrangos gamintojas, ypač garsus savo kuriamais mikroprocesoriais.

„Intel Corporation“ įkūrė 1968 m. buvę Fairchild Semiconductor darbuotojai Gordon E. Moore (chemikas, fizikas) ir Robert Noyce (fizikas). Ketvirtasis Intel darbuotojas buvo Andy Grove (chemijos inžinierius), vadovavęs XX amžiaus 9 ir 10 dešimtmečiuose. Pažymėtina, kad konkuruojanti AMD taip pat įkurta Fairchild palikusių 1969 m.

## Nuorodos
* Oficialus įmonės puslapis
Pietų Vainikas

**Pietų Vainikas** (*Corona Australis*, *CrA*) – 80-as iš 88 pagal dydį pietų pusrutulio žvaigždynas, Paukščių Tako pakraštyje. Lietuvoje nematomas. Žvaigždynas žinomas nuo seniausių laikų (apibūdintas dar Ptolemėjaus), ribas apibrėžė Johann Bayer 1603 m. veikale *Uranometria*. Žvaigždyno plotas – 128 kvadratiniai laipsniai.

## Šaltiniai
SnapNames

**SnapNames** – internetinė paslauga, informuojanti apie domenų vardus, kurių savininkai pamiršo laiku už juos susimokėti.

Teigiama, kad kasdien pasibaigia maždaug 10 tūkst. domenų vardų registracijos laikas. Galima paduoti paraišką esamiems domenų vardams, ir, jei staiga atsilaisvintų, „SnapNames“ apie tai praneštų. Taip pat „SnapNames“ gali rūpintis ir jūsų domenų vardais, laiku pranešdama apie artėjančią registracijos datą.

## Nuorodos
* Oficiali svetainė
Vandenis

**Vandenis** (*[[Akvarijus|Aquarius]]*, *Aqr*) – 10-as pagal dydį abipus dangaus pusiaujo esantis žvaigždynas, kurio didesnė dalis yra pietinėje dalyje. Lietuvoje matomas rugsėjo–gruodžio mėnesiais. Vandenio kilimas Viduriniuosiuose rytuose ženklina lietaus ir potvynių sezono pradžią. Su tuo, tikėtina, susijęs ir žvaigždyno pavadinimas.

## Stebėjimai
Nors tai didelis, bet neryškus žvaigždynas, Lietuvoje matomas neaukštai virš horizonto spalio-lapkričio mėnesiais. Ryškiausia žvaigždė, *Sadalmelika* (arabiškai reiškia „laimingojo karaliaus žvaigždė“) tik trečio ryškio. Tačiau jame yra palyginus plačiai žinomas Sraigės ūkas.

1846 m. Vokiečių astronomas J. G. Galė Vandenio žvaigždyne atrado Neptūną.

2017 m. paskelbta apie žvaigždę TRAPPIST-1 su panašių į Žemę planetų sistema.

## Ryškiausios žvaigždės
* **Sadalsuda** – β Aqr, (2m,95, iš arab. k. „karalių laimė“)
* **Sadalmelika** – α Aqr, (2m,90, iš arab. k. „laimingojo karaliaus žvaigždė)
* **Sadalachbija** – γ Aqr, (3m,86, iš arab. k. „laiminga paslapčių žvaigždė“)

## Zodiako ženklas

11-asis Zodiako žvaigždynas.

## Šaltiniai
CPRM

**CPRM / CPPM** (angl. akronimas *Content Protection for Recordable Media and Pre-Recorded Media*) – IBM, Intel, Matsushita and Toshiba pasiūlytas kriptografinio turinio apsaugos įrašančiai terpei standartas (licencija), naudojamas DVD ir SD diskuose. Kiekvienam diskui gamybos metu priskiriamas unikalus numeris (Media Unique Key MUK). Autorinio turinio (muzikos, filmų) kūrėjai apsaugą aparatinėje įrangoje mato kaip suprantamiausią sprendimą ir jiems tai atrodo kaip išsigelbėjimo ratas.

Siekiant suvaldyti nevaržomą skaitmeninių duomenų kopijavimą, svarstoma turinio kopijavimo draudimo metodų pritaikymą ATA diskams. Pasiūlymų būsena – NCTIS apsvarstyti jau trys juodraštiniai CPRM pasiūlymai.

CPRM tapus ATA specifikacijos dalimi kiekvienas naujas diskas bus apsaugotas nuo neteisėto turinio kopijavimo. Kietieji diskai turėtų MUK ir į ATA specifikaciją būtų įtrauktos papildomos komandos. Tikėtina, kad tai sukels IT pramonėje ginčų ugnį, nes atsiras sunkumų perkeliant duomenis tarp CPRM tenkinančių ir netenkinančių laikmenų (t. y. įmonėse vienu metu negalės būti ir senų, ir naujų diskų). Gali tekti keisti dabartinėse archyvavimo, skaitmeninių vaizdų apdorojimo, RAID ir loginių duomenų talpyklų valdymo bei kitoje programinėje įrangoje.

## Nuorodos
* 4C Entity, LLC oficiali svetainė
Lūšis (žvaigždynas)

**Lūšis** (*Lynx*, *Lyn*) – 28-as pagal dydį šiaurės pusrutulio žvaigždynas. Neryškus žvaigždynas, Lietuvoje matomas ištisus metus. Žvaigždynas atsirado XVII a., pasiūlius J. Hevelijui.

Ryškiausios žvaigždės:
* **Alsciaukatas** – α Lyn, 3m,1
Žirafa (žvaigždynas)

**Žirafa** (*Camelopardalis*, *Cam*) – 18-as pagal dydį šiaurės pusrutulio žvaigždynas. Žvaigždynas neryškus, Lietuvoje matomas ištisus metus. Žvaigždyno pavadinimą 1624 m. pasiūlė Jakob Bartsch.
Vienaragis

**Vienaragis** (*Monoceros*, *Mon*) – 35-as pagal dydį pietų pusrutulio žvaigždynas. Neryškus žvaigždynas, Lietuvoje matomas žiemos mėnesiais neaukštai virš horizonto. Vienaragis kartu su Tauru ir Kiškiu simbolizuoja Oriono medžiojamus žvėris. Žvaigždyno pavadinimą pasiūlė 1624 m. Jakob Bartsch. 

Ryškių žvaigždžių nėra, bet yra difuzinių ūkų: **[[Rozetės ūkas]]** (NGC2244-NGC2237/9), **[[Kūgio ūkas]]** (NGC2264).
Hipolitė

**Hipolitė** – amazonių genties, gyvenusios Ponte, Termodono upės apylinkėse, karalienė. Šią gentį sudarė vien moteriškos lyties atstovės – puikios kovotojos. Jos mokėjo atlikti visus darbus. Augindavo tik moteriškos lyties vaikus. Karalienei Hipolitei, kaip pirmajai amazonių tarpe, karo dievas Arėjas, Dzeuso ir Heros sūnus, dovanojo juostą (žinoma kaip **Hipolitės juosta**) – diržą ginklams nešiot. Karalienė visada nešiojo tą juostą kaip valdovės garbės ženklą.

## Hipolitės juostos istorija
Euristėjo duktė Admetė labai norėjo turėti Hipolitės juostą, taigi Euristėjas ir pasiuntė Heraklį parnešti šią juostą. Tai buvo devintoji užduotis Herakliui, tarnaujančiam pas Euristėją. Išplaukė Heraklis su būriu narsuolių prie tolimiausių Juodosios jūros pakrančių, prie Termodono upės, kur plytėjo amazonių valdos su sostine Temiskiru. Amazonės, jau žinojusius apie Heraklio žygdarbius, todėl kai narsuoliai atvyko, išėjo jų pasitikti. Matyt patiko karalienei Heraklis, nes ji, sužinojusi, ko pastarasis atvyko, pažadėjo pati atiduoti jam savo diržą. Tačiau Hera, amžinas Heraklio priešas, trokšdama jo žūties, pasivertė amazone ir įsimaišė į minią, kad paskleistų gandą, jog atvykėliai ketina pagrobti karalienę ir išvežti vergijon. Savo klasta Hera pasiekė tikslą: tuoj pat griebėsi amazonės ginklų ir užpuolė Heraklį ir jo būrį. Žuvo ne viena amazonė, bet kai Heraklis paėmė į nelaisvę kariuomenės vadę Melanipę, visos kitos puolė bėgti. Amazonės sudarė taiką su Herakliu, o karalienė Hipolitė atidavė anksčiau žadėtąją juostą. Heraklis, gavęs juostą, paleido Melanipę (yra dar vienas variantas, kur pasakojama, jog Heraklis nužudė Hipolitę ir pasiėmė juostą). Heraklis nugabeno Hipolitės juostą Euristėjui ir paklojo ją karaliui po kojų.

## Šaltiniai
* Hipolitės juosta